EURÓPSKA KOMISIA V Bruseli1. 6. 2016 JOIN(2016) 24 final SPOLOČNÉ OZNÁMENIE EURÓPSKEMU PARLAMENTU A RADE Prvky stratégie EÚ vo vzťahu k Mjanmarsku/Barme: osobitné partnerstvo pre demokraciu, mier a prosperitu



1. MJANMARSKO/BARMA: ÚLOHA EÚ V ÚSPEŠNOM PRECHODE K DEMOKRACII Od začiatku reforiem v roku 2011 bolo Mjanmarsko/Barma svedkom pozoruhodných zmien a nástup novej, demokraticky zvolenej vlády v apríli 2016 predstavuje historickú príležitosť. Je v strategickom záujme Európskej únie, aby poskytla úplnú podporu úspešnému prechodu k účinnej demokratickej správe vecí verejných a trvalo udržateľnému rozvoju a aby na tento účel zmobilizovala všetky príslušné politiky a nástroje EÚ. Mjanmarskí/barmskí voliči 8. novembra 2015 veľkou väčšinou hlasovali za ukončenie vojenského režimu: opozičná Národná liga za demokraciu (NLD) získala v parlamente absolútnu väčšinu. Spojenec Aun Schan Su Ťij, Tchin Ťjo, bol 15. marca 2016 zvolený za prvého civilného prezidenta krajiny po vyše piatich desaťročiach. Aun Schan Su Ťij získala post štátnej radkyne, ministerky zahraničných vecí a vedúcej kancelárie prezidenta. Nová vláda s obmedzenými skúsenosťami v oblasti riadenia čelí mimoriadne náročným úlohám. Medzi ne patrí upevňovanie demokracie, presadzovanie zmierenia a mieru medzi etnickými spoločenstvami, pokračovanie v ústavných reformách, budovanie inštitúcií a reforma sektoru bezpečnosti a podpora právneho štátu a ľudských práv. Vláda NLD bude musieť reagovať na obrovské očakávania občanov, aby zabezpečila vyššie príjmy a kvalitné základné služby prostredníctvom hospodárskeho rastu a inkluzívneho trvalo udržateľného rozvoja. EÚ zohrávala rozhodujúcu úlohu pri transformácii krajiny Počas posledných piatich rokov stála EÚ v čele medzinárodného spoločenstva, pokiaľ ide o opätovné nadviazanie vzťahov s Mjanmarskom/Barmou. Na znak uznania reforiem predchádzajúcej vlády EÚ zvolila komplexný prístup k zložitej transformácii krajiny a využívala pritom politický dialóg spojený s finančnými a inými politickými nástrojmi. EÚ v roku 2012 pozastavila sankcie a otvorila svoje zastúpenie. V roku 2013 EÚ zrušila sankcie, otvorila plnohodnotnú delegáciu EÚ a obnovila obchodné preferencie podľa systému „Všetko okrem zbraní“. V tom istom roku EÚ stanovila svoje priority v tzv. komplexnom rámci, ktorý bol osobitne zameriaval na usmernenie politiky EÚ v období tesne pred voľbami v novembri 2015, v ktorých EÚ nasadila najväčšiu medzinárodnú volebnú pozorovateľskú misiu. V období rokov 2012 – 2013 EÚ zvýšila svoju rozvojovú pomoc krajine prostredníctvom úvodného balíka v hodnote 150 miliónov EUR, zatiaľ čo v decembri 2014 bol prijatý viacročný orientačný program na roky 2014 – 2020 pre Mjanmarsko/Barmu v rámci nástroja rozvojovej spolupráce s orientačne pridelenými finančnými prostriedkami vo výške 688 miliónov EUR. V záujme podpory účinnosti pomoci sa EÚ a jej členské štáty od roku 2013 zapájajú do spoločného plánovania rozvojovej spolupráce, ktoré by malo pokračovať v úzkych konzultáciách s novou vládou, aby sa zabezpečila koherentná reakcia EÚ na identifikované problémy. S príchodom novej demokraticky zvolenej vlády je nevyhnutné, aby EÚ zintenzívnila svoju angažovanosť Vzhľadom na demokratizáciu a významné politické zmeny sú očakávania od EÚ vysoké. EÚ prehodnotila svoju stratégiu s cieľom posúdiť svoju angažovanosť v oblasti demokracie a ľudských práv, mierového procesu, hospodárstva a trvalo udržateľného rozvoja. EÚ má takisto záujem na spolupráci s novou vládou v regionálnom kontexte, najmä v oblasti integrácie do združenia ASEAN. Úspešný prechod k demokracii v Mjanmarsku/Barme poslúži ako významný a pozitívny príklad pre širší región.

Je zrejmé, že EÚ musí naďalej zohrávať výraznú úlohu pri presadzovaní pozitívneho príkladu demokratizácie a reforiem v strategicky významnej krajine v juhovýchodnej Ázii a širšom ázijsko-tichomorskom regióne. Zvýšenie angažovanosti EÚ v Mjanmarsku/Barme a úzka spolupráca s vládou budú takisto optimálnym spôsobom presadzovania inkluzívnych sociálno-hospodárskych reforiem a maximalizácie príležitostí pre podniky z EÚ v čase, keď krajina robí pokroky v oblasti reforiem. V krátkosti, EÚ má veľký záujem na úspechu prebiehajúcej transformácie a má záujem pomôcť zabezpečiť jej dokončenie. Cieľom tohto spoločného oznámenia je stanoviť ucelenú víziu EÚ a konkrétne záväzky týkajúce sa politickej, bezpečnostnej a rozvojovej pomoci a hospodárskej účasti v nasledujúcich rokoch. 2. OBLASTI SPOLUPRÁCE 2.1. Demokracia, právny štát a dobrá správa vecí verejných V záujme premeny Mjanmarska/Barmy na udržateľnú demokraciu, v ktorej sa budú plne dodržiavať zásady právneho štátu, by EÚ mala pomôcť pri budovaní účinných inštitúcií, podporovať reformu sektora bezpečnosti a vo väčšej miere a odlišným spôsobom spolupracovať so všetkými aktérmi spoločnosti – miestnymi vládami, justíciou, parlamentmi a občianskou spoločnosťou. EÚ by takisto mala poskytnúť pomoc armáde v súvislosti s jej úlohou v modernej demokracii a podporovať modernizáciu a transformáciu policajného zboru. Politická situácia po voľbách v novembri 2015 Národná liga za demokraciu po svojom jasnom víťazstve v roku 2015 získala vďaka bezpríkladnej demokratickej legitimite silný mandát na navrhnutie ďalekosiahlych reforiem. Dňa 1. februára 2016 zasadlo do svojich kresiel viac ako 400 nových poslancov parlamentu, ktorí sa musia oboznámiť so všetkými stránkami moderného parlamentu. Armáda má i naďalej 25 % kresiel v parlamente, má právo veta v prípade ústavných zmien a udržala si tri kľúčové ministerské posty (vnútro, obranu a pohraničné záležitosti). Nový kontext si od armády vyžaduje, aby nanovo definovala svoju úlohu v demokratickej spoločnosti. Volebná pozorovateľská misia EÚ sa pochvalne vyjadrila o voľbách z novembra 2015 s ohľadom na ich riadny priebeh a súťaživosť, poukázala však na potrebu ďalších reforiem. Mimoriadne znepokojivé bolo odopretie volebného práva držiteľom bývalých dočasných voličských preukazov – väčšinou príslušníkom menšinových etnických spoločenstiev. Volebná podpora EÚ určená na účinné, nezávislé, transparentné a zodpovedné riadenie volieb a zvyšovanie aktívnej účasti voličov na volebnom procese bude pokračovať na základe odporúčaní uvedených v záverečnej správe volebnej pozorovateľskej misie EÚ. Hlavnými prioritami novej vlády sú právny štát a dobrá správa vecí verejných. Náročných problémov je veľa a inštitúciám často chýbajú dostatočné personálne zdroje a odborné znalosti v oblasti legislatívnych postupov. Zlepšenia v oblasti právneho štátu podporia dôveru v štátne inštitúcie, prinesú väčšiu transparentnosť a posilnia boj proti korupcii a úlohu a nezávislosť justície. Neoddeliteľnou súčasťou tohto procesu sú reformy sektora bezpečnosti vrátane reformy polície.

Od inštitucionálneho zriadenia pod vedením armády k udržateľnej demokracii: úloha EÚ Ústavná reforma je naďalej ústredným prvkom upevňovania demokratickej správy vecí verejných. Ústava z roku 2008 zohrávala kľúčovú úlohu v procese transformácie a ďalšie reformy sa očakávajú. EÚ sa mohla podeliť o svoje bohaté skúsenosti v oblasti prechodu od autoritárskych režimov k demokracii s dôrazom na pluralitné parlamentné systémy a väčšie zapojenie občianskej spoločnosti a nezávislých médií. Projekt policajného výcviku EÚ (2013 – 2015) pomohol mjanmarskému policajnému zboru pracovať profesionálnejšie, najmä v rámci miestnych spoločenstiev. V záujme zlepšenia práce polície na úrovni spoločenstva a jej vzťahu s miestnym obyvateľstvom boli prijaté jednoduché, ale účinné opatrenia. Skúsení policajní dôstojníci z členských štátov EÚ predviedli, ako zabezpečiť a chrániť demokratické práva občanov na zhromažďovanie. 4 000 policajtov absolvovalo odbornú prípravu v oblasti najlepších medzinárodných postupov na zvládanie davu. Projekt sa zaoberal aj vzťahmi polície s médiami a občianskou spoločnosťou s cieľom podporiť ich lepšie vzájomné porozumenie. Program MyJustice (2015 – 2019) zlepšuje prístup k spravodlivosti pre chudobných, zraniteľných a marginalizovaných občanov v celej krajine. Spoločenstvám, odborníkom pracujúcim v oblasti práva a justičným inštitúciám umožňuje využívať inovatívne prístupy, ako sú napríklad mediácia v rámci spoločenstva a základné právne služby. Program MyJustice vychádza z prístupu orientovaného na ľudí s cieľom podporiť vzdelávanie, dôveru a spoluprácu medzi všetkými aktérmi. Spoločenstvám tento program umožňuje prinášať vhodné riešenia problémov, ktorým čelia v oblasti spravodlivosti, ako aj riešenia zabezpečujúce udržateľný spôsob riešenia sporov a vykonávania spravodlivosti. EÚ bude spolupracovať s občianskou spoločnosťou na vykonávaní plánu EÚ na spoluprácu s občianskou spoločnosťou, ktorý bol spustený v septembri 2015. Organizácie občianskej spoločnosti tradične zohrávajú kľúčovú úlohu pri poskytovaní základných služieb, najmä v oblastiach postihnutých konfliktom. Takisto sú hlavnou hnacou silou pri presadzovaní a ochrane demokracie vrátane účasti na vnútroštátnom pozorovaní volieb, v oblasti ľudských práv a kultúrnej rozmanitosti. Občianska spoločnosť napriek tomu stále čelí mnohým obmedzeniam. Možné iniciatívy EÚ v tejto oblasti: vstup do partnerstva s vládou s cieľom posilniť politický dialóg a riešiť vznikajúce potreby prostredníctvom politického dialógu a technickej spolupráce pre inštitúcie verejnej správy ako súčasť štátotvorného prístupu. EÚ by mala v záujme podpory demokratizačného úsilia na miestnej úrovni spolupracovať so širokým spektrom partnerov – od miestnych organizácií po parlamenty a od záujmových združení až po odbory a médiá, nadviazanie styku s armádou, aby sa EÚ mohla podeliť o svoje skúsenosti s prechodom k demokracii a úlohou armády v modernej demokracii vrátane dodržiavania ľudských práv a zásad právneho štátu, zlepšenie prístupu k spravodlivosti a právnej pomoci pre chudobných a zraniteľných občanov, rozvoj právnej spôsobilosti pracovníkov v sektore justície a posilnenie vybraných inštitúcií právneho štátu, aby mohli lepšie plniť svoje mandáty, rozšírenie podpory mjanmarského policajného zboru s cieľom premeniť ho na modernú organizáciu slúžiacu obyvateľstvu, ktoré jej bude dôverovať, a to vrátane rozšírenia zodpovednosti v súlade s najlepšími medzinárodnými postupmi a dodržiavania ľudských práv a základných slobôd a neustáleho úsilia o posilnenie jeho vzťahov s médiami a miestnymi komunitami, spolupráca s partnerskou krajinou na dokončení a vykonávaní akčného plánu v oblasti demokracie, podpora pokračujúcej medziparlamentnej spolupráce medzi Európskym parlamentom (EP) a mjanmarským parlamentom s cieľom posilniť zákonodarné právomoci, dohľad nad vládou a politické strany prostredníctvom, okrem iného, komplexného prístupu EP k podpore demokracie. 2.2 Mierový proces

Nedávno nastolený mier v Mjanmarsku/Barme je krehký. EÚ, ktorá bola ako jediná zo západných aktérov zastúpená pri podpise celonárodnej dohody o prímerí, by mala spolupracovať so všetkými zainteresovanými stranami na realizácii inkluzívnej mierovej architektúry, odzbrojení, demobilizácii a reintegrácii bývalých bojovníkov. V záujme zachovania mieru sa EÚ podelí o svoje skúsenosti v oblasti federalizmu a práce na budovaní dôvery medzi zainteresovanými stranami a na podpore zmierenia. Prelomová dohoda, ktorá má dať bodku za pohnutou minulosťou Mjanmarsko/Barmu sužoval desaťročia trvajúci ozbrojený konflikt medzi mjanmarskými ozbrojenými silami (Tatmadaw) a etnickými skupinami s odlišnými kultúrami, ktoré žijú v odľahlých pohraničných oblastiach s hojnými prírodnými zdrojmi. Mnohé z týchto území neboli nikdy pod úplnou kontrolou ústrednej vlády a sú riadené samosprávou na rôznych úrovniach. Existujú tu rôzne hospodárske záujmy vyplývajúce z nezákonných činností, ako je pašovanie, nezákonné obchodovanie s jadeitom a drevom, výroba ópia a obchodovanie s drogami. Od roku 2011 bolo v Kačjinskom štáte a na severe Šanského štáte vysídlených približne 100 000 ľudí a prebiehajúce konflikty ešte stále spôsobujú vnútorné presídľovanie a prinášajú obete. Približne 106 000 prevažne karenských a karennijských utečencov žije v táboroch na thajskej strane hranice. Boje majú takisto za následok porušovanie ľudských práv. Pokračujúce závažné porušovanie medzinárodného humanitárneho práva má destabilizujúci vplyv na postihnuté obyvateľstvo. Prezident Thein Sein v roku 2011 stanovil mier za hlavnú prioritu. Vláda 15. októbra 2015 uzatvorila s ôsmimi etnickými ozbrojenými skupinami celonárodnú dohodu o prímerí, ktorú EÚ ako medzinárodný svedok podpísala spolu s OSN, Čínou, Japonskom, Indiou a Thajskom. Niektoré skupiny vrátane Kačjinov zatiaľ nie sú súčasťou dohody. Vnútroštátny politický dialóg o dôležitých a citlivých témach sa začal v januári 2016. Najvyššou prioritou novej vlády je mierový proces. Zásadný význam bude mať budovanie dôvery medzi zainteresovanými stranami a plnenie ich záväzkov. Etnické menšiny majú vysoké očakávania od Národnej ligy za demokraciu, že jej práca sa bude uberať smerom k demokratickej a multietnickej federálnej únii, ktorá ponúkne spravodlivejší prístup k hospodárskym príležitostiam. Komplexná mierová dohoda si bude v konečnom dôsledku vyžadovať aj zmeny v ústave. Upevňovanie trvalého mieru: prínos EÚ EÚ ako jeden z najväčších darcov v rámci mierového procesu má dobré predpoklady na to, aby mohla naďalej prispievať k trvalému mieru. Mjanmarské mierové centrum, ktoré EÚ podporovala od jeho založenia v roku 2012, zohralo kľúčovú úlohu, keď vládu a etnické ozbrojené organizácie priviedlo za jeden rokovací stôl, a pri poskytovaní odborného poradenstva všetkým zúčastneným stranám. Kľúčom k ďalšiemu úspechu bude postup zahŕňajúci všetky strany a položený na širokom základe,, na ktorom sa zúčastňuje občianska spoločnosť a ženy. Väčšina podpory EÚ smerovala v prospech etnických skupín. Činnosti sa zameriavajú na rozvoj spoločenstiev v oblastiach postihnutých konfliktom, zmierenie, budovanie mieru, uplatňovanie prímeria a civilné monitorovanie prímeria. Ďalšie projekty sa usilujú o zlepšenie prístupu k živobytiu, znižovanie chudoby a rozvoj v oblastiach etnických menšín. EÚ prevzala vedúcu úlohu pri zriaďovaní nového spoločného mierového fondu za účasti mnohých darcov, ktorý by mal koordinovanejšie podporovať mierový proces. Nový spoločný mierový fond podporuje mierové úsilie krajiny o dosiahnutie trvalého urovnania etnického ozbrojeného konfliktu spôsobom, ktorý je pružný, v súlade s potrebami a koherentný. Bude spolupracovať s vládou, etnickými skupinami, občianskou spoločnosťou a akademickou obcou a podporovať účasť žien. Činnosti v oblasti budovania mieru budú slúžiť na zvyšovanie začlenenia do mierového procesu, dôvery v tento proces a účasti na ňom a prispejú k zaisteniu bezpečnosti a ochrany zraniteľných spoločenstiev. Spoločný mierový fond začal vyvíjať činnosť v apríli 2016 s vyše 100 miliónmi USD prisľúbenými od EÚ a ďalších deviatich darcov. EÚ je odhodlaná zabezpečiť, aby všetky podporované činnosti citlivo zohľadňovali konflikt podľa zásady „neškodiť“ a boli vykonávané inkluzívne, nestranne a transparentne. EÚ aj naďalej poskytuje humanitárnu pomoc v oblastiach s obmedzeným prístupom, ktoré postihli boje a vysídľovanie. Neobmedzený prístup humanitárnej pomoci ku všetkým obyvateľom postihnutým konfliktom má zásadný význam.

Možné iniciatívy v tejto oblasti: poskytovanie silnej politickej a finančnej podpory inkluzívnej mierovej architektúre vrátane vykonávania celonárodnej dohody o prímerí a súčasné podnecovanie úsilia o začlenenie tých skupín, ktoré dohodu ešte nepodpísali, spolupráca pri činnostiach týkajúcich sa predchádzania konfliktom a budovania mieru prostredníctvom podpory napr. pre opatrenia na budovanie dôvery, posilňovanie miestnych spoločenstiev, medzikultúrny dialóg, účasť žien, inkluzívny rozvoj a zlepšovanie životných podmienok v etnických oblastiach, v prípade potreby prostredníctvom prepojenia pomoci, obnovy a rozvoja, rozvíjanie kapacít všetkých zainteresovaných strán riešiť náročné problémy spojené s daným procesom vrátane reformy sektora bezpečnosti a odzbrojenia, demobilizácie a reintegrácie, podpora informovanosti o problematike nášľapných mín, odmínovanie a súvisiace činnosti, prispievanie do diskusie v Mjanmarsku/Barme týkajúcej sa prenosu výkonných právomocí a decentralizácie na základe skúseností s rôznymi modelmi uplatňovanými v členských štátoch EÚ, poskytnutie porovnávacích príkladov z EÚ a skúseností tretích krajín, pokiaľ ide o národné dialógy po skončení konfliktu. 2.3 Ľudské práva Mjanmarsko/Barma bude musieť riešiť viaceré problémy v oblasti ľudských práv, v neposlednom rade situáciu v Jakchainskom štáte, kde moslimské menšiny čelia rôznym formám diskriminácie. EÚ by mala s vládou spolupracovať v boji proti nenávistným prejavom a neznášanlivosti. Mali by sa uplatňovať uznesenia o ľudských právach a právne predpisy by sa mali zosúladiť s medzinárodnými normami. Hoci sa dosiahli značné pokroky, ľudské práva zostávajú jedným z hlavných problémov krajiny Transformácia krajiny nepopierateľne priniesla pozitívny vývoj v oblasti ľudských práv. Boli podniknuté kroky s cieľom dosiahnuť prepustenie politických väzňov, napredovať v oblasti slobody prejavu, zhromažďovania a združovania a riešiť nútenú prácu. Krajina sa zapája do dialógov o ľudských právach s EÚ, Japonskom a Spojenými štátmi americkými a súčasne rozširuje spoluprácu s OSN vrátane osobitného spravodajcu a Úradu vysokého komisára OSN pre ľudské práva a Medzinárodnej organizácie práce. Aj napriek pokroku aktivisti, novinári a dokonca i bežní občania pri uplatňovaní svojich občianskych a politických práv čelili svojvoľnému zatýkaniu a zadržiavaniu. Moslimské spoločenstvá sú terčom podnecovania k nenávisti a nenávistných prejavov. Napriek rozsiahlej medzinárodnej kritike bol v roku 2015 prijatý súbor diskriminačných „zákonov o ochrane rasy a náboženstva“, ktoré sa vzťahujú na prestup na iné náboženstvo, manželstvá osôb s rozličným vierovyznaním, monogamiu a reguláciu populácie. Ďalší pokrok treba dosiahnuť vo všetkých oblastiach vrátane prístupu k medzinárodným nástrojom v oblasti ľudských práv, právnej reformy, budovania inštitúcií a kapacít a zvyšovania povedomia o všeobecných ľudských právach. Vzhľadom na dedičstvo minulosti by sa mala osobitná pozornosť venovať zlepšovaniu nezávislosti justície a prístupu k spravodlivosti, práv žien a rodovej rovnosti, ako aj práv dieťaťa, a to najmä vzhľadom na pokračujúce využívanie detských vojakov. Počas prvých týždňov v úrade nová vláda prepustila viac ako 280 politických väzňov novou vládou a vyslala tak silný signál o svojom odhodlaní dodržiavať základné slobody.

Hlavnou problematickou otázkou v oblasti ľudských práv v Mjanmarsku/Barme zostáva situácia v Jakchainskom štáte, kde moslimská menšina, ktorá sa identifikuje ako Rohingjovia a ktorá je prevažne bez štátnej príslušnosti, čelí rôznym formám diskriminácie. Príslušníkom menšiny je odopieraná sloboda pohybu a chýba im prístup k základným službám a živobytiu. Približne 120 000 moslimov sa po násilnostiach medzi jednotlivými spoločenstvami v roku 2012 naďalej nútene zdržiava v táboroch. Len niekoľkým z nich bolo umožnené sa vrátiť alebo presídliť. Spoločenstvá naďalej žijú segregovane. Život osôb vysídlených v rámci krajiny a ďalšieho zraniteľného obyvateľstva závisí od humanitárnej pomoci vrátane pomoci od EÚ. Neistá situácia donútila desaťtisíce ľudí utiecť po mori alebo po súši a títo ľudia sa stávajú obeťami skupín prevádzačov a obchodníkov s ľuďmi. V dôsledku migračnej krízy v Andamanskom mori v roku 2015 Thajsko, Malajzia a Indonézia spustili regionálnu iniciatívu s cieľom nájsť riešenia situácie. Bangladéš poskytuje útočisko až pre 500 000 Rohingjov. Nová vláda bude musieť preukázať svoje vedúce postavenie tým, že zabezpečí inkluzívny rozvoj v celom štáte a zlepší situáciu v oblasti ľudských práv. Pokiaľ sa situácia nevyrieši, hrozí, že sa oslabí prechod k demokracii a dôjde k naštrbeniu renomé nového Mjanmarska/Barmy. Kľúčová priorita pre EÚ: skutočne účinné opatrenia Pri riešení zložitých problémov Jakchainského štátu uplatňuje EÚ komplexný prístup prostredníctvom mobilizácie všetkých nástrojov, ktoré má k dispozícii – politického dialógu, humanitárnej pomoci a rozvojovej spolupráce – a to v úzkej koordinácii s miestnymi orgánmi a spoločenstvami. EÚ je naďalej odhodlaná zlepšovať situáciu obhajcov ľudských práv a tiež práva zraniteľných skupín a menšín, ako aj hospodárske a sociálne práva. Aktívne zapojenie osobitného zástupcu EÚ pre ľudské práva poukazuje na pevný záväzok EÚ s cieľom pomôcť tejto krajine pokročiť v oblasti ľudských práv. EÚ predložila rezolúcie o situácii v oblasti ľudských práv v rámci Valného zhromaždenia OSN a Rady pre ľudské práva. Možné iniciatívy v tejto oblasti: spolupracovať s vládou na riešení problematických otázok v oblasti ľudských práv predložených v rezolúciách v rámci Valného zhromaždenia OSN a Rady pre ľudské práva, v súvislosti s podpisom a ratifikáciou kľúčových medzinárodných dohovorov o ľudských právach, v súvislosti so zriadením Úradu vysokého komisára OSN pre ľudské práva a pokiaľ ide o partnerstvo v rámci osobitných postupov OSN a s Medzinárodnou organizáciou práce, ponúknuť pomoc vláde a parlamentu s cieľom zosúladiť nové a existujúce právne predpisy s medzinárodnými normami v oblasti ľudských práv a zrušiť zastarané zákony, podporiť vládu, aby stála na čele úsilia, ktorého cieľom je riešenie chudoby a inkluzívny rozvoj v Jakchainskom štáte a ďalších oblastiach obývaných etnickými menšinami na základe komplexného prístupu. Mali by sa zrušiť obmedzenia vo vzťahu k slobode pohybu a miestne výnosy diskriminujúce menšiny. Subjekty pôsobiace v humanitárnej a rozvojovej oblasti by mali mať lepší prístup k dotknutému obyvateľstvu, podporiť všeobecnú informovanosť o ľudských právach vrátane zlepšovania hospodárskych, sociálnych a kultúrnych práv a dodržiavania základných práv, predovšetkým slobody prejavu, združovania a zhromažďovania, slobody náboženského vyznania alebo viery a výmeny skúseností v oblasti boja proti nenávistným prejavom a neznášanlivosti voči menšinám, podporovať odstránenie stavu bez štátnej príslušnosti, rovnaké práva pre všetkých občanov a vydávanie dokladov totožnosti.





2.4. Znižovanie chudoby a trvalo udržateľný rozvoj Mjanmarsko/Barma je jednou z najchudobnejších krajín na svete. Transformáciou sa pripravujú podmienky na zintenzívnenie rozvojovej spolupráce EÚ v oblastiach, ako je vzdelávanie, rozvoj vidieka a správa vecí verejných, a to aj činnosťami v oblasti výraznej rozpočtovej podpory v roku 2016 a neskôr. Rozšíri sa aj cielená technická spolupráca s cieľom podporiť dosahovanie cieľov udržateľného rozvoja, ako aj využívanie v rámci programu Erasmus+ a programu EÚ pre výskum Horizont 2020. Krajina v procese transformácie, ktorá sa usiluje uniknúť z pasce chudoby Mjanmarsko/Barma je jednou z najmenej rozvinutých krajín a za rok 2015 sa v rámci indexu ľudského rozvoja Rozvojového programu Organizácie Spojených národov umiestnila na 148. priečke spomedzi 189 krajín. Miera chudoby sa odhaduje na 37,5 %, čo je najvyššia hodnota v juhovýchodnej Ázii. 60 % obyvateľov žije vo vidieckych oblastiach, kde je chudoba neprimerane vysoká. HDP na obyvateľa je 1 204 USD. Mjanmarsko/Barma má najnižšiu strednú dĺžku života a druhú najvyššiu úmrtnosť novorodencov a detí zo všetkých krajín združenia ASEAN. Viac ako tretina detí trpí chronickou podvýživou. Menej ako tretina obyvateľov má prístup k elektrine. V krajine sa často vyskytujú prírodné katastrofy a krajina je mimoriadne zraniteľná, pokiaľ ide o vplyvy zmeny klímy. Vzhľadom na súčasnú nízku úroveň pripravenosti na katastrofy môžu mať vonkajšie otrasy závažný vplyv na odolnosť obyvateľstva a hospodárstvo. Vláda sa snaží dosiahnuť trvalý mier a oživiť hospodárstvo s cieľom transformovať Mjanmarsko/Barmu na úroveň krajiny so stredným príjmom. Očakáva sa, že nová vláda svoje úsilie v oblasti rozvoja zameria na znižovanie chudoby, vytváranie pracovných miest, udržateľnosť a inkluzívnosť udržaním vysokej miery rastu, budovaním ľudského kapitálu, zlepšovaním sociálnych služieb, obmedzovaním environmentálnych vplyvov a zvyšovaním odolnosti. Medzi hlavné priority patrí rozvoj vidieka vrátane potravinovej a výživovej bezpečnosti, pozemkovej reformy, vzdelávania a zdravia. Súčasťou programu by malo byť znižovanie rizika katastrof na všetkých úrovniach. Ďalšou výzvou pre novú vládu bude posilňovanie práva na vlastníctvo pôdy, najmä pokiaľ ide o riešenie nespravodlivosti spôsobenej konfiškáciami pôdy. EÚ by mala stáť na čele úsilia s ambicióznym a adresným programom rozvojovej spolupráce EÚ je jedným z popredných partnerov, pokiaľ ide o spoluprácu s Mjanmarskom/Barmou smerujúcu k realizácii cieľov udržateľného rozvoja, ktoré sú stanovené v programe trvalo udržateľného rozvoja do roku 2030. EÚ prostredníctvom bilaterálnej rozvojovej spolupráce v rámci viacročného orientačného programu na roky 2014 – 2020 (688 miliónov EUR) naďalej podporuje transformačný program krajiny v štyroch sektoroch: 1) rozvoj vidieka – poľnohospodárstvo – potravinová a výživová bezpečnosť; 2) vzdelávanie; 3) správa vecí verejných – právny štát – budovanie kapacít štátu a 4) podpora pri budovaní mieru. EÚ môže vláde ponúknuť dodatočnú pružnú a cielenú technickú spoluprácu v oblasti kľúčových politík. Účinná koordinácia darcov zohráva rozhodujúcu úlohu, aby sa predišlo duplicite a roztrieštenosti pomoci. Bol zriadený trustový fond pre živobytie a potravinovú bezpečnosť s účasťou mnohých darcov (Livelihoods and Food Security Trust Fund – LIFT) s cieľom riešiť potreby v oblasti obnovy po ničivom cyklóne Nargis (2008). V priebehu rokov fond LIFT postupne rozširoval svoju pôsobnosť a prispôsoboval sa zmenám v Mjanmarsku/Barme s cieľom zlepšiť životy drobných vlastníkov pôdy a chudobných bezzemkov. Približne 330 miliónov EUR, z toho 115 miliónov od EÚ, bolo vyčlenených na podporu vyše troch miliónov ľudí prostredníctvom 90 projektov. Projekty financované z fondu LIFT prispievajú k lepším úrodám a lepšiemu prístupu k úverom a na trhy. V dôsledku toho vzrástli príjmy dotknutých domácností a zlepšila sa výživová a potravinová bezpečnosť. Fond LIFT predstavuje najlepší postup na inkluzívnu transformáciu vidieckeho hospodárstva. Pripravuje sa národná stratégia v oblasti zmeny klímy a akčný plán, ktoré podporila globálna aliancia EÚ proti zmene klímy+ prostredníctvom mjanmarskej aliancie proti zmene klímy, s cieľom začleniť problematiku adaptácie na zmenu klímy do tvorby politík a programu reforiem Mjanmarska/Barmy a s cieľom podporiť plánovanie a tvorbu politík, ktoré sú založené na reálnych údajoch. Pomôže to nasmerovať Mjanmarsko/Barmu k ekologickejšiemu a odolnejšiemu hospodárstvu.

EÚ prostredníctvom nástrojov kombinovaného financovania (granty v kombinácii s dodatočnými negrantovými zdrojmi), predovšetkým investičného nástroja pre Áziu, strategickejšie využíva svoje granty na aplikáciu pákového efektu a mobilizáciu financovania z európskych a iných rozvojových bánk a finančných inštitúcií, ako aj zo súkromného sektora s cieľom zabezpečiť väčší vplyv investičných projektov na rozvoj. Európska investičná banka v marci 2015 podpísala rámcovú dohodu s Mjanmarskom/Barmou a niekoľko investičných projektov sa pripravuje. Možné iniciatívy v tejto oblasti: zvýšenie účinnosti pomoci zlepšením koordinácie darcov a rozpočtovej podpory na znak silnej podpory EÚ pre novú vládu, vytvorenie nového spoločného programového dokumentu EÚ s členskými štátmi, ktorý bude v súlade s prioritami novej vlády, podpora príležitostí, ktoré ponúka program Erasmus+, najmä na účely výmeny študentov, výskumných pracovníkov a zamestnancov univerzít, a posilnenie spolupráce s príslušným ministerstvom a univerzitami s cieľom pomáhať pri modernizácii vysokoškolského vzdelávania, prepojenie vedy, výskumu a inovácií s rozvojovými potrebami krajiny prostredníctvom programu EÚ pre výskum Horizont 2020 a podpora spolupráce v oblasti výskumu na regionálnej úrovni, začlenenie oblastí zmeny klímy a rodovej rovnosti a cieľov udržateľného rozvoja do všetkých nových činností v oblasti rozvojovej spolupráce.



2.5. Hospodárska spolupráca Ak Mjanmarsko/Barma dokáže vyriešiť zostávajúce významné problémy, pri jeho transformácie sa môžu vytvoriť obrovské hospodárske a obchodné príležitosti. EÚ má všetky predpoklady na to, aby túto transformáciu dokázala podporiť a pomohla tieto príležitosti využiť. EÚ sa bude usilovať uzavrieť rokovania o dohode o ochrane investícií, pomôcť zlepšiť regulačný rámec a pracovné normy a pripraviť rokovania o dobrovoľnej dohode o partnerstve o vynútiteľnosti práva, správe a obchode v lesnom hospodárstve (DDP – FLEGT). Krajina s významným hospodárskym potenciálom, ktorý čaká na svoje využitie Mjanmarsko/Barma má strategickú polohu medzi Čínou a Indiou. Disponuje bohatými prírodnými zdrojmi (pôda, voda, lesy, fosílne palivá, nerasty a drahokamy) a mladou pracovnou silou (55 % obyvateľstva je vo veku do 30 rokov). S počtom 51,5 milióna obyvateľov predstavuje trh s významným potenciálom pre vývozcov a investorov z EÚ. Mjanmarsko/Barma je tiež členom združenia ASEAN, ktoré združuje krajiny s vyše 600 miliónmi obyvateľov, a bude profitovať z ambiciózneho procesu hospodárskej integrácie. Prakticky vo všetkých odvetviach existujú rozsiahle možnosti na modernizáciu, diverzifikáciu a liberalizáciu hospodárstva. Krajina je takisto najrýchlejšie rastúcim turistickým trhom v regióne. Atraktívnosť Mjanmarska/Barmy ako cieľa investícií však so sebou prináša viaceré výzvy. V rebríčku Svetovej banky týkajúcom sa jednoduchosti podnikania za rok 2016 sa krajina ešte stále nachádza na 167. mieste spomedzi 189 krajín. Medzi identifikované problémy patria právne a regulačné aspekty, najmä v oblasti ochrany investorov a vymáhateľnosti zmluvného plnenia, prístup k finančným službám a začatie podnikania. Správa Svetovej banky za rok 2014 týkajúca sa hodnotenia investičného prostredia (Investment Climate Assessment) v Mjanmarsku považuje za hlavné prekážky pre podnikateľské subjekty prístup k finančným prostriedkom, pôde, elektrickej energii a kvalifikovaným pracovníkom. Vo vývoze prevládajú prírodné zdroje, najmä plyn (40 %), ktoré poskytujú obmedzené možnosti vytvárania pracovných miest a prepájania s domácimi odvetviami. Napriek tomu, že náklady práce patria medzi najnižšie v Ázii, veľmi nízka je aj produktivita. Osobitným environmentálnym a hospodárskym problémom je dramatické tempo odlesňovania spôsobené najmä nezákonnou ťažbou dreva. Napokon aj pretrvávajúce etnické konflikty naďalej výrazne obmedzujú príležitosti pre udržateľný hospodársky rozvoj vo veľkých častiach krajiny.

Za posledné dva až tri roky sa podnikli kroky s cieľom vykonať trhové reformy a vytvoriť priaznivejšie podnikateľské prostredie vrátane fiškálnych a daňových reforiem, liberalizácie devízovej kontroly, odstránenia podmienky vývoznej licencie pre približne 4 000 výrobkov, umožnenia 100-percentného zahraničného vlastníctva v niektorých odvetviach a zriadenia osobitných hospodárskych zón. V dôsledku týchto počiatočných reforiem vzrástli priame zahraničné investície z 3,2 miliardy USD v rokoch 2013/2014 na približne 8 miliárd USD v rokoch 2014/2015, čo bolo spôsobené najmä investíciami v plynárenskom, telekomunikačnom a výrobnom sektore. V rokoch 2014/2015 hospodárstvo vzrástlo o 8,5 % a medziročný rast počas nasledujúcich piatich rokov sa predpokladá na úrovni 7,9 %. Krajina má dobré predpoklady na rozvoj výrobného sektora s vysokým podielom manuálnej práce a nízkou kvalifikáciou pracovníkov, ktorý rozhodujúci pre rast zamestnanosti, zatiaľ čo by podľa skúseností z iných ázijských krajín mohla súčasne liberalizovať obchod na poľnohospodárskych trhoch s cieľom urýchliť znižovanie chudoby. EÚ podporuje rámec pre vzájomne výhodné obchodné a investičné príležitosti, ktorý chráni pracovné normy EÚ a Mjanmarsko/Barma majú hospodárstva, ktoré sa vo veľkej miere dopĺňajú. EÚ zohrávala kľúčovú úlohu pri podpore obchodu a hospodárskeho rozvoja krajiny odstránením sankcií a obnovením obchodných preferencií v rámci systému „Všetko okrem zbraní“ v roku 2013. Bilaterálny obchod dosiahol v roku 2015 úroveň 1,2 miliardy EUR oproti 404 miliónom EUR v roku 2012. Vývoz do EÚ sa v období rokov 2012 až 2015 zvýšil štvornásobne zo 165 miliónov EUR na 675 miliónov EUR. Oblečenie predstavujú viac ako 60 % vývozu z Mjanmarska/Barmy do EÚ. Stroje a elektrické zariadenia predstavujú takmer polovicu vývozu EÚ. V priebehu svojho rozvoja si krajina bude vyžadovať viac investičného tovaru pre infraštruktúru a výrobu, a tak ponúkne ďalšie príležitosti pre európske spoločnosti. Od roku 2011 sa vývoz služieb z EÚ do Mjanmarska/Barmy zvýšil šesťnásobne – hoci z veľmi nízkeho východiskového stavu. Sektor služieb bude pravdepodobne rýchlo rásť. Podľa oficiálnych štatistík krajiny (od januára 2016) bola EÚ v roku 2015 štvrtým najväčším zahraničným investorom, no s menej než 10 % celkových investícií stále zaostáva za Čínou, Singapurom a Hongkongom. EÚ sa usiluje o uzatvorenie dohody o ochrane investícií, aby európske podniky mohli využiť úplný potenciál, ktorý ponúka hospodárstvo krajiny. Rokovania o dohode o ochrane investícií sa začali v marci 2014. Po nadobudnutí platnosti dohody sa vytvoria rovnaké podmienky pre všetkých investorov z EÚ a zabezpečí sa ochrana a spravodlivé zaobchádzanie s investíciami oboch strán. Platná dohoda bude podporovať transparentnosť a dobrú správnu prax v prípade opatrení, ktoré ovplyvňujú investície. Dohoda sa takisto zameriava na ochranu práv pracovníkov a životného prostredia, ako aj na podporu zodpovedného vykonávania podnikateľskej činnosti. Dohoda spolu s ďalšími iniciatívami EÚ v oblasti správy vecí verejných, právneho štátu a budovania štátu zvýši právnu istotu a predvídateľnosť investícií, čím sa vytvoria obchodné príležitosti a dosiahne sa mimoriadne potrebný rozvoj. V posúdení vplyvu na udržateľnosť sa podrobne analyzuje potenciálny vplyv dohody na hospodárstvo, sociálnu oblasť, životné prostredie a ľudské práva. EÚ preukázala svoje odhodlanie spolupracovať s vládou, Medzinárodnou organizáciou práce a ďalšími partnermi (napr. USA a Japonskom) v oblasti pracovných práv a sociálnej zodpovednosti podnikov, keď v máji 2015 pristúpila k iniciatíve na podporu základných pracovných práv a postupov v Mjanmarsku. Prostredníctvom tejto iniciatívy chce EÚ pomôcť zabezpečiť dodržiavanie základných pracovných práv a dôstojných pracovných podmienok a podporovať pevné vzťahy medzi orgánmi verejnej správy, podnikmi a pracovníkmi a ďalšími zainteresovanými stranami. Takisto sa ňou vytvárajú príležitosti pre miestne podniky a pomáha pretvoriť krajinu na atraktívneho obchodného a investičného partnera. Multilaterálne prístupy, ako je napríklad hlavná iniciatíva EÚ pre odevný sektor, môžu prispieť k zodpovednému vykonávaniu podnikateľskej činnosti v tomto sektore. EÚ takisto nabáda novú vládu, aby kládla dôraz na pozemkovú reformu a zlepšovanie pracovných práv vrátane pracovných podmienok približne dvoch miliónov migrujúcich pracovníkov v Thajsku a na boj proti nútenej práci. Mjanmarsko/Barma sa čoraz viac stáva súčasťou celosvetových dodávateľských reťazcov a podpora dôstojnej práce a zvyšovanie bezpečnosti na pracoviskách je preto dôležitejšia ako kedykoľvek predtým. EÚ bude prostredníctvom svojej osobitnej podpory napr. v rámci programov EÚ-ASEAN zintenzívňovať svoje zapojenie do obchodu a rozvoja súkromného sektora s cieľom posilňovať kapacity, pokiaľ ide o hodnotové reťazce, reformu obchodu, uľahčovanie a podporu obchodu, riadenie kvality vývozu a ochranu spotrebiteľa, ako aj tvorbu a zverejňovanie oficiálnych štatistík. S cieľom pomôcť uspokojiť potreby trhu práce EÚ plánuje opatrenia v oblasti odbornej prípravy. Nedávno zriadená komora Eurochamber môže zohrávať dôležitú úlohu pri zastupovaní obchodných záujmov EÚ v krajine. Možné iniciatívy v tejto oblasti: podpora reforiem zameraných na zlepšovanie právneho a regulačného rámca, čím sa urýchlia priame zahraničné investície a uľahčí sa integrácia krajiny do hospodárskeho spoločenstva ASEAN, uzavretie a vykonávanie dohody o ochrane investícií, čím sa zlepší investičné prostredie a posilní sa záväzok v oblasti zodpovedného investovania a udržateľného rastu, podpora úsilia o liberalizáciu sektora poľnohospodárstva, vypracovanie konkrétnych a účinných kontaktných iniciatív na podporu spolupráce medzi podnikmi,

podpora účasti v celosvetových dodávateľských reťazcoch propagovaním zodpovedného vykonávania podnikateľskej činnosti, sociálnej zodpovednosti podnikov a dôstojných pracovných podmienok, ako aj dodržiavaním medzinárodných dohovorov v oblasti práce a ochrany životného prostredia. Prispeje to k vytvoreniu priaznivého prostredia a trvalo udržateľného rozvoja, zlepšenie politík trhu práce a správy krajiny prostredníctvom reformy pracovného práva, rozvoja kapacít a konzultácií so zainteresovanými stranami, a to aj prostredníctvom „iniciatívy na podporu základných pracovných práv a postupov v Mjanmarsku“, spolupráca s vládou na rozvoji odborného vzdelávania a prípravy (OVP) so zámerom poskytnúť významnú úlohu súkromnému sektoru, príprava na možné zapojenie do dohody DDP – FLEGT v záujme dosiahnutia väčšej transparentnosti a udržateľnosti v oblasti obchodu s výrobkami z dreva. So zvyšovaním informovanosti o správe v lesnom hospodárstve a činnosťami týkajúcimi sa nadväzovania kontaktov s občianskou spoločnosťou a súkromným sektorom sa začalo v roku 2014. Pokrok bude závisieť od výsledku mierového procesu, pretože obrovské lesné plochy sa nachádzajú v oblastiach obývaných etnickými menšinami. 3. MJANMARSKO/BARMA V ZDRUŽENÍ ASEAN A V REGIÓNE Transformácia krajiny ponúka nové príležitosti na regionálnu spoluprácu medzi EÚ a združením ASEAN a medzi EÚ a krajinami v povodí dolného toku Mekongu. Z izolácie k aktívnemu regionálnemu aktérovi Z Mjanmarska/Barmy, ktoré smeruje k demokracii a opätovne nadväzuje kontakty so svetom, sa rýchlo stal uznávaný člen medzinárodného spoločenstva. Krajina vstúpila do združenia ASEAN v júli 1997 a v roku 2014 úspešne prevzalo predsedníctvo. Združenie ASEAN počas desaťročia trvajúcej izolácie poskytovalo dôležitú platformu na nadväzovanie kontaktov s regionálnymi partnermi a ďalšími vonkajšími mocnosťami. Formálne zriadenie spoločenstva ASEAN v roku 2015 môže krajine pomôcť napredovať v oblasti hospodárskeho rozvoja a regionálnej integrácie. Otvorenie krajiny už vnieslo opätovnú rovnováhu do jej zahraničných vzťahov, pričom sa celkovo diverzifikovali jej rozhodujúce vzťahy s Čínou a Indiou. Očakáva sa, že nová vláda poskytne ďalšie podnety na preorientovanie krajiny v rýchlo sa meniacej širšej ázijsko-tichomorskej oblasti, chopí sa príležitostí a súčasne bude chrániť vlastné národné záujmy a autonómiu a zachovávať dobré vzťahy so susednými krajinami. Užšie partnerstvo pomôže podporiť strategické záujmy EÚ v ázijsko-tichomorskom regióne EÚ bude pracovať na realizácii programu hospodárskeho spoločenstva ASEAN 2025 pomocou nového hlavného programu EÚ – ASEAN, ARISE+, ktorý sa zameriava na uľahčenie obchodu, normy, clá a dopravu, civilné letectvo, práva duševného vlastníctva, štatistiku a monitorovania integrácie. EÚ aktívne podporuje spoluprácu medzi krajinami v povodí dolného toku Mekongu prostredníctvom politického dialógu a rozvojovej spolupráce, najmä pokiaľ ide o udržateľné hospodárenie s prírodnými zdrojmi a vzájomne prepojenú problematiku potravinovej bezpečnosti, energie a vody.